Document ID: 32002R1104

Κανονισμός (ΕΚ) αριθ. 1104/2002 της Επιτροπής
της 25ης Ιουνίου 2002
για την τροποποίηση του κανονισμού (ΕΚ) αριθ. 395/2002 και για αύξηση σε 60000 τόνους, της προκήρυξης δημοπρασίας για τη μεταπώληση στην εσωτερική αγορά ρυζιού που βρίσκεται στην κατοχή του ιταλικού οργανισμού παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, περί κοινής οργανώσεως της αγοράς του ρυζιού(1), όπως τροποποιήθηκε τελευταία από τον κανονισμό (ΕΚ) αριθ. 411/2002 της Επιτροπής(2), και ιδίως το άρθρο 8 στοιχείο β) τελευταία περίπτωση,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 75/91 της Επιτροπής(3), καθορίζει τις διαδικασίες και τους όρους της διαθέσεως προς πώληση ρυζιού paddy που βρίσκεται στην κατοχή των οργανισμών παρέμβασης.
(2) Με τον κανονισμό (ΕΚ) αριθ. 395/2002 της Επιτροπής, της 1ης Μαρτίου 2002, περί προκήρυξης δημοπρασίας για τη μεταπώληση στην εσωτερική αγορά ρυζιού που βρίσκεται στην κατοχή του ιταλικού οργανισμού παρέμβασης(4), όπως τροποποιήθηκε τελευταία από τον κανονισμό (ΕΚ) αριθ. 1082/2002(5), προκηρύχθηκε διαρκής δημοπρασία για τη μεταπώληση στην εσωτερική αγορά περίπου 35000 τόνων στρογγυλόσπερμου ρυζιού paddy και 5000 τόνων περίπου μακρόσπερμου ρυζιού paddy Β που κατέχονται από τον ιταλικό οργανισμό παρέμβασης.
(3) Με την υφιστάμενη κατάσταση της αγοράς, είναι σκόπιμο να γίνει αύξηση της ποσότητας που τίθεται σε πώληση στην εσωτερική αγορά κατά 10000 τόνους περίπου στρογγυλόσπερμου ρυζιού paddy και κατά 10000 τόνους περίπου μακρόσπερμου ρυζιού paddy Β που κατέχονται από τον ιταλικό οργανισμό παρέμβασης.
(4) Λαμβάνοντας υπόψη την αύξηση της πωλούμενης ποσότητας ρυζιού πρέπει να παραταθεί η προθεσμία υποβολής των προσφορών για την τελευταία μερική δημοπρασία.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχειρίσεως σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 395/2002 τροποποιείται ως εξής:
1. Στο άρθρο 1, οι όροι "περίπου 40000 τόνων ρυζιού paddy που βρίσκονται στην κατοχή του, εκ των οποίων 35000 τόνοι περίπου στρογγυλόσπερμου ρυζιού paddy και 5000 τόνοι περίπου μακρόσπερμου ρυζιού paddy B" αντικαθίστανται από τους όρους περίπου "60000 τόνων ρυζιού paddy που βρίσκονται στην κατοχή του, εκ των οποίων 45000 τόνοι περίπου στρογγυλόσπερμου ρυζιού paddy και 15000 τόνοι περίπου μακρόσπερμου ρυζιού paddy B".
2. Στο άρθρο 2, παράγραφος 2, η ημερομηνία "26 Ιουνίου 2002" αντικαθίσταται από την ημερομηνία "31 Ιουλίου 2002".
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουνίου 2002.

Labels: 3
18
17